P r e d k l a d a c i a    s p r á v a

Podpredsedníčka vlády SR pre európsku integráciu Mária Kadlečíková sa v dňoch 
6.– 8. júna 2002 zúčastnila na Mníchovskom ekonomickom summite spoločne s predstaviteľmi vlád členských štátov Európskej únie a kandidátskych krajín, Európskej komisie a celého radu významných medzinárodných inštitúcií.  
 
 	Na summite odzneli príspevky významných predstaviteľov politického života z  členských štátov únie a kandidátskych krajín, zástupcov medzinárodných inštitúcií vrátane Svetovej banky, univerzít a iných akademických inštitúcií, podnikateľských a mediálnych kruhov. Summit sa venoval trom základným témam: i) Budúcnosť Európy a potreba reformy inštitúcií Európskej únie vo vzťahu k rozširovaniu a medzinárodno-politické postavenie Európskej únie; ii) Reforma spoločnej poľnohospodárskej politiky, slobodný pohyb osôb a budúcnosť štrukturálnych fondov; iii) Konkurencieschopnosť Európskej únie v globalizujúcom sa svetovom hospodárstve. 

       PPV Mária Kadlečíková sa vo svojom vystúpení venovala problematike reformy Spoločnej poľnohospodárskej politiky v podmienkach rozširovania únie a liberalizácii pracovného trhu súčasných členských štátov únie po jej rozšírení. Zdôraznila, že EÚ by mala dôsledne uplatňovať princíp rovnakého zaobchádzania a nediskrinimácie vo vzťahu ku kandidátskym krajinám. Počas neformálnych rozhovorov PPV Mária Kadlečíková informovala účastníkov summitu o pokroku, ktorý Slovenská republika dosiahla v prípravách na členstvo v Európskej únií a aktuálnom stave prístupových rozhovorov s EÚ.     

	Predstavitelia zúčastnených vlád a inštitúcií vyslovili podporu procesu rozširovania Európskej únie, pričom niektorí z nich zdôraznili, že naplnenie ambície prijať kandidátske krajiny do EÚ v roku 2004 si vyžaduje pripravenosť na strane kandidátskych krajín a aj  súčasných členských štátov únie a jasnú víziu EÚ o jej poslaní na medzinárodno-politickej scéne, ktorú bude predstavovať konsenzus dosiahnutý na pôde Európskeho konventu a deklarovaný Európskou radou.